มิตซูฯเดินหน้าผลิตมิราจเพิ่มเป้า5แสนคัน
มิตซูบิชิ เพิ่มการผลิตรถซีดานเล็กในไทยเป็น 5 แสนคันต่อปี หวังเป็นฐานส่งออกทั่วโลก
4 ส.ค. 2555

มิตซูบิชิ เพิ่มการผลิตรถซีดานเล็กในไทยเป็น 5 แสนคันต่อปี หวังเป็นฐานส่งออกทั่วโลก
โอซามุ มาซูโกะ ประธานบริษัท มิตซูบิชิ มอเตอร์ส ประเทศญี่ปุ่น ประกาศว่า มิตซูบิชิจะเพิ่มกำลังการผลิตในประเทศไทย ในปีงบประมาณ 2556 นี้ เพื่อผลิตรถยนต์ซีดานขนาดเล็กในรุ่นมิราจ จำหน่ายไปยังทั่วโลก โดยจะขยายกำลังการผลิตจากที่ตั้งไว้เดิม 4.6 แสนคันต่อปี ไปเป็น 5 แสนคัน




 
“เรากำลังวางแผนเริ่มผลิตรถซีดานในไทยตั้งแต่ปีงบประมาณหน้าเป็นต้นไป โดยจะเพิ่มกำลังการผลิตเป็น 5 แสนคัน จากเดิมซึ่งตั้งเป้าไว้ที่ 4.6 แสนคัน” ประธานมิตซูบิชิ มอเตอร์ส กล่าวระหว่างการเปิดตัวรถยนต์รุ่นมิราจ 5 ประตู
ค่ายมิตซูบิชิมีแผนที่จะผลิตรถมิราจรุ่น 5 ประตู ความจุ 1,000 ซีซี จำนวน 1.2 แสนคัน ซึ่งคาดว่าจะสามารถวางตลาดในไทยได้ในช่วงปลายเดือนนี้ และทางมิตซูบิชิยังมีแผนที่จะจำหน่ายรถรุ่นดังกล่าวในอีก 150 ประเทศทั่วโลก ซึ่งรวมถึงในทวีปยุโรปและออสเตรเลียด้วย
ทั้งนี้ มิตซูบิชิ มอเตอร์ส จะเป็นบริษัทรถยนต์ค่ายที่ 2 ที่นำเข้ารถยนต์ผลิตในประเทศไทยไปจำหน่ายในญี่ปุ่น หลังจากที่ค่ายนิสสัน มอเตอร์ ได้นำเข้ารถยนต์รุ่นมาร์ช ที่ผลิตจากประเทศไทยไปก่อนหน้านี้แล้ว